ལན།འདི་ནི་བདེན་གཉིས་ཕན་ཚུན་ལྟོས་འཇོག་གིས་བཞག་པ་ལས་ཕན་ཚུན་མི་ལྟོས་པའི་སྒོ་ནས་གཉིས་ཀ་མེད་ཅེས་པའི་དོན་ཡིན་ཏེ།འདིའི་སྐོར་དབུ་མ་བདེན་གཉིས་ཀྱི་འགྲེལ་བ་ནས།ཀུན་རྫོབ་བཀག་ནས་དོན་དམ་མི་བསྒྲུབ་པར་སྟོན་ཏེ།གོང་དུ་དངོས་པོ་དང་མཚན་མ་ཐམས་ཅད་གྲུབ་པ་མེད་པར་རྣམས་བཀག་ནས་དེའི་ཤུལ་དུ་དངོས་མེད་ཅེས་བྱ་བའི་དོན་དམ་པར་ཡོངས་སུ་བསྒྲུབ་པ་མ་ཡིན་ཏེ།དོན་དམ་པ་ལ་བསྒྲུབ་བྱ་ཁས་ལེན་མེད་པའོ།།དེ་ལྟར་རྣམ་གཅོད་དགག་པ་དང་བཅས་པ་ལ་ཡོངས་གཅོད་བསྒྲུབ་བྱ་མེད་པའོ།།དེ་ཡང་ཀུན་རྫོབ་སྣང་བའི་དངོས་པོ་རྡུལ་ཙམ་ཡང་མ་རྙེད་པར་སྟོང་པའི་དངོས་པོ་ཡང་མ་རྙེད་དེ་སྣང་སྟོང་ལྟོས་འཇོག་ཡིན་པའོ།།ཞེས་པ་ལྟར་རོ།།